**ברוך שמאילוב** (נולד ב-2 בספטמבר 1994) הוא ג'ודוקא ישראלי המתחרה בקטגוריית המשקל עד 66 ק"ג, זוכה מדליית ארד מאולימפיאדת טוקיו 2020 בקטגוריית הנבחרות המעורבות כחלק מנבחרת ישראל. שמאילוב מחזיק בשלוש מדליות מטורניר המאסטרס ובשבע מדליות מטורנירי גראנד סלאם. נכון למרץ 2024, שמאילוב מדורג במקום העשרים ושבע בעולם, לקטגוריית המשקל שלו.

ביוגרפיה
--------

שמאילוב גדל בחדרה עם אמו אלזה, מלחימה בחברת אלקטרוניקה. כאשר היה בן 4 הוריו התגרשו. כשהיה בן 6 אמו שלחה אותו לחוג ג'ו ג'וטסו וקראטה, וכעבור שנה החל להתאמן בג'ודו. בגיל 11, במהלך אימון במועדון הג'ודו בחדרה, הגיע ג'ודוקא העבר והפוליטיקאי יואל רזבוזוב, שזיהה את הפוטנציאל של שמאילוב והמליץ לאלכס אשכנזי, מי שהיה המאמן הראשי במכון וינגייט, להעביר אותו להתאמן שם תחת תנאים טובים יותר.

בפברואר 2018, הוא התארס לג'ודוקא הבולגרייה בטינה "בטי" טמלקובה (אנ'), אותה הכיר במחנה אימונים שנערך בספרד לקראת אליפות אירופה בשנת 2015. טמלקובה עברה לייצג את ישראל מאז 2017, כשלאחר נישואיהם האזרחיים, ב-2019 היא קיבלה גם אזרחות ישראלית.

קריירה מקצועית
--------------

ב-19 בספטמבר 2014, כאשר היה בן 20, שמאילוב השתתף באליפות אירופה עד גיל 21 שנערכה בבוקרשט, וזכה במדליית הזהב לאחר שניצח את כל הקרבות באיפון, ובגמר ניצח את ארסן גוזריאן הארמני. כחודש לאחר מכן, התחרה באליפות העולם עד גיל 21, שנערכה בפורט לודרדייל, וזכה במדליית הארד בקטגוריית המשקל עד 66 ק"ג. שמאילוב הגיע עד שלב חצי הגמר, הפסיד ליפני היפומי אבה ונשר לקרב על מדליית הארד שבו ניצח באיפון את בוגדן איאדוב האוקראיני. ב-14 בנובמבר הוא התחרה באליפות אירופה עד גיל 23 וזכה במדליית הזהב לאחר שגבר בגמר על אנדרז ג'רב הסלובני.

התואר הראשון של שמאילוב בקריירה הבוגרת, היה ב-20 במרץ 2015, כאשר זכה במדליית הכסף בגראנד פרי טביליסי. שמאילוב הגיע עד לקרב חצי הגמר בו פגש את אלוף העולם לשעבר גאורגי זנטאריה האוקראיני. כשתי דקות מפתיחת הקרב האוקראיני קיבל ניקוד יוקו לאחר תרגיל לא מוצלח של שמאילוב אך כשתי דקות וחצי לתום הקרב שמאילוב הצליח להטיל את זנטאריה וקיבל ניקוד ווזארי. 60 שניות לתום הקרב שמאילוב הטיל את זנטאריה באיפון ועלה לגמר שבו הפסיד לאלוף אסיה המכהן, טומורקולג דוואדורג' המונגולי. ב-7 באוקטובר השתתף באליפות ישראל שנערכה ברעננה, התחרה בקטגוריית המשקל עד 73 ק"ג וזכה במדליית הזהב לאחר שניצח בגמר את טוהר בוטבול.

בספטמבר 2016, התחרה שמיאלוב בגראנד פרי זאגרב, וזכה במדליית כסף. ברבע הגמר ניצח את בן-ארצו הישראלי טל פליקר בזכות עונשים, בחצי הגמר ניצח בניקוד ווזארי את עבדולה עבדולזלילוב הרוסי, ובגמר הפסיד לאנדרז ג'רב הסלובני. ב-10 במרץ 2017, הוא זכה במדליית ארד בגראנד סלאם באקו לאחר שניצח את ניג'אט שיחאליזדה האזרי בקרב על המדליה. פחות מחודש לאחר מכן, התחרה בגראנד פרי אנטליה, וזכה במדליית ארד נוספת. באפריל הוא התחרה באליפות אירופה שנערכה בוורשה, וסיים במקום החמישי לאחר שהפסיד למאטי פוליאק הסלובקי בקרב על מדליית הארד.

ב-16 בדצמבר 2017, התחרה שמאילוב בטורניר המאסטרס היוקרתי שנערך בסנט פטרבורג, וזכה במדליית הארד לאחר שניצח את צ'ארלס צ'יבאנה הברזילאי בקרב על המדליה.

בפברואר 2018, זכה במדליית ארד בגראנד סלאם דיסלדורף, כשניצח בקרב על המדליה את יאקוב שאמילוב הרוסי בתוך זמן ניקוד זהב כאשר הצליח לרתק את יריבו. באליפות אירופה 2018, שנערכה בתל אביב, שמאילוב התחרה בקטגוריית המשקל עד 66 ק"ג והודח בסיבוב השני. בסיבוב הראשון התחרה נגד מנואל שייבל הגרמני, ולאחר ארבע דקות ללא ניקוד הקרב עבר לניקוד זהב בו הצליח שמאילוב להשיג איפון אחרי 4 דקות ו-15 שניות. בסיבוב השני שמאילוב הפסיד בווזארי לאורחאן ספארוב האזרי והודח.

ביולי 2018, זכה שמאילוב במדליית ארד בגראנד פרי זאגרב. הוא הגיע עד שלב רבע הגמר, הפסיד לאלוף אירופה המכהן אדריאן גומבוץ הסלובני, ונשר לקרבות בית הניחומים. שמאילוב ניצח בניקוד זהב את דניס ויירו המולדובי, ועלה לקרב על מדליית הארד בו גבר באיפון תוך פחות מדקה על אלטנסוק דובדון המונגולי. ב-27 באוקטובר, הוא זכה במדליית ארד בגראנד סלאם אבו דאבי, לאחר שניצח בקרב על המדליה את יאקוב שאמילוב הרוסי באיפון. ב-16 בנובמבר, שמאילוב התחרה בגראנד פרי האג, וזכה במדליית כסף לאחר ניצחון באיפון בחצי הגמר על אלטנסוך דובדון המונגולי והפסד בגמר לוואזה מרגוולשווילי הגיאורגי.

בדצמבר הוזמן שמאילוב להתחרות בטורניר המאסטרס היוקרתי וזכה במדליית הכסף בקטגוריית המשקל עד 66 ק"ג. בקרב הראשון בשלב שמינית הגמר הוא ניצח באיפון את מה דואנבין הסיני, וברבע הגמר הוא ניצח באיפון את אלוף אירופה המכהן, אדריאן גומבוץ הסלובני. בחצי הגמר שמאילוב גבר שוב באיפון על דניאל קרגנין הברזילאי בזכות עונשים, לאחר שקרגנין קיבל עונש שלישי בזמן ניקוד זהב. בגמר הפסיד שמאילוב באיפון לג'ושירו מרויאמה היפני.

ב-9 בפברואר 2019, זכה שמאילוב במדליית ארד בגראנד סלאם פריז. הוא הגיע עד שלב חצי הגמר, בו הפסיד לואזה מרגוולשווילי הגיאורגי, ונשר לקרב על הארד בו ניצח באיפון את מנואל לומבארדו האיטלקי. ב-15 במרץ, הוא זכה במדליית ארד בגראנד סלאם יקטרינבורג לאחר שניצח בעונשים את טל פליקר הישראלי בקרב על המדליה.

בינואר 2021, השתתף שמאילוב בטורניר המאסטרס שנערך בדוחה שבקטאר, זכה במדליית הכסף והבטיח את השתתפותו במשחקים האולימפיים בטוקיו על פני טל פליקר מאחר שדורג גבוה יותר בדירוג העולמי. שמאילוב החל את התחרות מול אורחן ספארוב האזרי וניצח בעונשים, בסיבוב השני הוא ניצח באיפון תוך דקה ו-44 שניות את סארדור נורילייב האוזבקי וברבע הגמר גבר באיפון על ואזה מרגוולשווילי הגיאורגי. בחצי הגמר ניצח את קרלן גנבולד המונגולי בשני ואזארי המשתווים לניקוד איפון. בגמר התמודד שמאילוב מול אן באול הדרום-קוריאני ולאחר 4 דקות ללא ניקוד, הקרב נכנס לזמן ניקוד זהב בו הפסיד שמאילוב בניקוד ואזארי.

באולימפיאדת טוקיו 2020, שמאילוב זכה במדליית ארד עם נבחרת ישראל בקטגוריית הנבחרות המעורבות גברים-נשים, למרות שהיה אחד מבין שלושת הג'ודוקא הישראליים היחידים (ביחד עם שירה ראשוני וענבר לניר) שהיו רשומים אך לא-שותפו בקרבות הקבוצתיים (הג'ודוקא הישראלי אורי ששון הפסיד גם בקרב האישי וגם בקרב הקבוצתי היחידי שלו, שניהם מול טדי רינר הצרפתי, ובכל זאת קיבל את מדליית הארד האולימפית של הנבחרת המעורבת – הג'ודוקא הישראלית גילי כהן שהיא היחידה מהמשלחת לטוקיו 2020 שלא-הייתה רשומה לטורניר קבוצתי ספציפי זה, ועל-כן לא קיבלה את מדליית הארד המשותפת האולימפית, לעומת כל שאר חברי וחברות המשלחת הישראלית שכן קיבלו).

באולימפיאדת טוקיו 2020, בתחרות האישית בקטגוריית המשקל של עד 66 ק"ג, ברוך שמאילוב סיים במקום החמישי. הוא הגיע לתחרות האולימפית מדורג שישי מבין המתחרים והחל בסיבוב הראשון בו ניצח באיפון את קווין לופורטה ממוזמביק לאחר תרגיל אוצ'י-מטה. בשמינית הגמר הוא ניצח בווזארי את ניית'ן כץ האוסטרלי וברבע הגמר הפסיד למדורג 3 ואזה מרגוולשווילי הגיאורגי ונשר לקרבות בית הניחומים. לאחר ניצחון בווזארי על אדריאן גומבוץ הסלובני, הוא העפיל לקרב על מדליית הארד. בקרב על המדליה שמאילוב התמודד מול המדורג עשירי בתחרות, דניאל קרגנין הברזילאי והפסיד בווזארי.

ב-17 בפברואר 2022 זכה במדליית זהב בגראנד סלאם תל אביב. זאת הפעם הראשונה בקריירה שלו ששמאילוב זוכה במדליית זהב בתחרות מהסבב העולמי. באליפות אירופה אותה השנה שנערכה בבולגריה, סיים שמאילוב במקום החמישי לאחר שהפסיד בקרב על מדליית הארד לדניס ויירו המולדובני.

ב-20 בדצמבר 2022 זכה שמאילוב במדליית זהב בתחרות מאסטרס ירושלים (אנ').

בנובמבר 2023 הושעה לשבעה חודשים וניקוד על תחרויות שבהן השתתף במהלך שנת 2023 נמחקו בעקבות אי דיווח על מקום הימצאו לסוכנות הבינלאומית לבדיקות סמים.

ב- 1 למרץ 2024 חזר להתחרות וזכה במדליית כסף בגראנד סלאם סלאם טשקנט.

פרסים
-----

מקור:**תחרויות מהסבב העולמי (מאסטרס, גראנד סלאם, גראנד פרי)**:

* גראנד פרי טביליסי 2015: מדליית כסף
* גראנד פרי זאגרב 2016: מדליית כסף
* גראנד סלאם באקו 2017: מדליית ארד
* גראנד פרי אנטליה 2017: מדליית ארד
* טורניר המאסטרס 2017: מדליית ארד
* גראנד סלאם דיסלדורף 2018: מדליית ארד
* גראנד פרי זאגרב 2018: מדליית ארד
* גראנד סלאם אבו דאבי 2018: מדליית ארד
* גראנד פרי האג 2018: מדליית כסף
* טורניר המאסטרס 2018: מדליית כסף
* גראנד סלאם פריז 2019: מדליית ארד
* גראנד סלאם יקטרינבורג 2019: מדליית ארד
* טורניר המאסטרס 2021: מדליית כסף
* גרנד סלאם תל אביב 2022: מדליית זהב
* גראנד סלאם טשקנט 2024: מדליית כסף
* גראנד פרי אוסטריה 2024: מדליית כסף

קישורים חיצוניים
----------------

ויקישיתוף מדיה וקבצים בנושא **ברוך שמאילוב** בוויקישיתוף
* ברוך שמאילוב, ברשת החברתית פייסבוק
* ברוך שמאילוב, ברשת החברתית אינסטגרם
* ברוך שמאילוב, ברשת החברתית LinkedIn
* ברוך שמאילוב, באתר olympedia.org
* ברוך שמאילוב, באתר איגוד הג'ודו העולמי
* ברוך שמאילוב, באתר JudoInside.com
* ברוך שמאילוב, באתר הוועד האולימפי בישראל
* אורן קורנפלד‏, "קורה משהו, וטבעי להתלהב מזה": הפריצה של הג'ודוקא ברוך שמאילוב, באתר וואלה!‏, 22 בנובמבר 2014

הערות שוליים
------------

1. ↑  אורן אהרוני, הג'ודוקא ברוך שמאילוב מכוון למדליה הבאה, 12 בפברואר 2021, ידיעות פתח תקווה
2. 1 2  מידע על הג'ודוקא באתר JudoInside.
3. ↑  הדירוג העולמי, באתר איגוד הג'ודו העולמי
4. ↑  אורן קורנפלד‏, "קורה משהו, וטבעי להתלהב מזה": הפריצה של הג'ודוקא ברוך שמאילוב, באתר וואלה!‏, 22 בנובמבר 2014
5. ↑  לירן טטרו, "צפו: הצעת הנישואין המרגשת של הג'ודוקא מחדרה", 13 בפברואר 2018, ynet
6. ↑  אסי קוטין, "בבית אני תמיד מנצחת", 18 במאי 2017, Blinker
7. ↑  אורן אהרוני, בטינה טמלקובה קיבלה תעודת זהות ישראלית, באתר ynet, 26 במרץ 2019
8. ↑  אורן אהרוני, הישג ענק בג'ודו: ברוך שמאילוב אלוף אירופה, באתר ynet, 19 בספטמבר 2014
9. ↑  הקרב נגד גאורגי זנטאריה בגראנד פרי טביליסי 2015, אתר JudoInside.
10. ↑  מערכת וואלה! ספורט‏, ג'ודו: טל פליקר זכה בזהב בגרנד פרי זאגרב, ברוך שמאילוב זכה בארד, באתר וואלה!‏, 27 ביולי 2018
11. ↑  אסי ממן, ‏מדליית כסף לברוך שמאילוב במאסטרס בסין, באתר ONE‏, 15 בדצמבר 2018
12. ↑  איתמר קציר, פספוס בניקוד זהב: ברוך שמאילוב זכה במדליית הכסף בטורניר המאסטרס בג'ודו, באתר הארץ, 11 בינואר 2021
13. ↑  איתמר קציר, מדליה שנייה בטוקיו 2020: נבחרת הג'ודו ניצחה את רוסיה וזכתה בארד, באתר הארץ, 31 ביולי 2021
14. ↑  "דקה אחר דקה: ג'ודו קבוצתי 31.7" - תקצירי הקרבות, 31 ביולי 2021, אתר ערוץ הספורט סרטונים
15. ↑  פספוס: שמאילוב סיים במקום החמישי בטוקיו, באתר ערוץ הספורט, 26 ביולי 2021
16. ↑  אסי ממן, ענק: ברוך שמאילוב זכה במדליית הזהב בת"א, באתר ONE, ‏17 בפברואר 2022
17. ↑  ynet ספורט, הישג נהדר: ברוך שמאילוב זכה במדליית הזהב במאסטרס ירושלים, באתר ynet, 20 בדצמבר 2022
18. ↑  נדב צנציפר, העונש של ברוך שמאילוב: השעייה של 14 חודשים ומחיקת נקודות דירוג במרוץ לאולימפיאדה, באתר ynet, 9 בנובמבר 2023
19. ↑  אסי ממן, ‏חזרה מרשימה: מדליית כסף לשמאילוב בטשקנט, באתר ONE‏, 1 במרץ 2024

| מדליסטים אולימפיים ישראלים  |
| --- |
| זוכי מדליית זהב  | גלישת רוח גל פרידמן (2004) • התעמלות מכשירים ארטיום דולגופיאט (2020) • התעמלות אומנותית לינוי אשרם (2020) |  |
| זוכי מדליית כסף  | ג'ודו יעל ארד (1992) |
| זוכי מדליית ארד  | ג'ודו אורן סמדג'ה (1992) • גלישת רוח גל פרידמן (1996) • קיאק מיכאל קולגנוב (2000) • ג'ודו אריק זאבי (2004)‏ • גלישת רוח שחר צוברי (2008) • ג'ודו ירדן ג'רבי (2016) • ג'ודו אורי ששון (2016) • טאקוונדו אבישג סמברג (2020)‏ • ג'ודו נבחרת ישראל בג'ודו (2020) |

|  משלחת ישראל לאולימפיאדת טוקיו (2020)  |
| --- |
| מרוץ אופני כביש **אופניים** | שלומי חיימי • עומר שפירא |
| אתלטיקה **אתלטיקה** | גירמה אמרה • סלאמוויט באיולין-טפרי • דיאנה ויסמן • מאור טיורי • מארו טפרי • אדוה כהן • איימרו עלמיה • לונה צ'מטאי-סלפטר • חנה קנייזבה-מיננקו |
| בדמינטון **בדמינטון** | מישה זילברמן • קסניה פוליקרפובה |
| בייסבול **בייסבול** | נבחרת ישראל בבייסבול (ג'רמי בלייך • ג'ונתן דה-מארטה • ג'ואי ווגמן • בן וונגר • זאק וויס • ג'וש זייד • ג'ייק פישמן • אלכס כץ • אלון ליישמן • שלמה ליפץ • ג'ון מוסקוט • די ג'יי שרעבי • טל אראל • ריאן לברנוואי • ניק ריקלס • סקוט בורצ'ם • מיץ' גלסר • דני ולנסיה • זאק פנפראס • איאן קינסלר • טיי קלי • בלייק גיילן • אסף לוונגרט • רוב פולר) |
| ג'ודו **ג'ודו** | גילי כהן • גילי שריר • טוהר בוטבול • רז הרשקו • ענבר לניר • שגיא מוקי • תמנע נלסון-לוי • פיטר פלצ'יק • לי קוכמן • שירה ראשוני • ברוך שמאילוב • אורי ששון 
מדליית ארד לנבחרת ישראל המעורבת (גברים-נשים) נבחרת ישראל בג'ודו (גילי שריר • טוהר בוטבול • רז הרשקו • ענבר לניר • שגיא מוקי • תמנע נלסון-לוי • פיטר פלצ'יק • לי קוכמן • שירה ראשוני • ברוך שמאילוב • אורי ששון) |
| גלישת גלים **גלישת גלים** | ענת ליליאור |
| הרמת משקולות **הרמת משקולות** | דוד ליטבינוב |
| התעמלות אמנותית **התעמלות אמנותית** | מדליית זהב ללינוי אשרם לינוי אשרם • ניקול זליקמן 
נבחרת ישראל בהתעמלות אמנותית (אופיר דיין, קארין וקסמן, יוליאנה טלגין, יאנה קרמרנקו, נטלי רייץ) |
| התעמלות **התעמלות מכשירים** | מדליית זהב לארטיום דולגופיאט ארטיום דולגופיאט • ליהיא רז • אלכס שטילוב |
| טאקוונדו **טאקוונדו** | מדליית ארד לאבישג סמברג אבישג סמברג |
| טריאתלון **טריאתלון** | רן שגיב • שחר שגיב |
| קליעה **ירי תחרותי** | סרגיי ריכטר |
| שחייה **שחייה** | אביב ברזלי • איתי גולדפדן • אנסטסיה גורבנקו • מירון חרותי • יעקב טומרקין • גל כהן גרומי • דניס לוקטב • מיכאל לייטרובסקי • אנדראה מורז • דניאל נמיר • רון פולונסקי • תומר פרנקל |
| שחייה אומנותית **שחייה אומנותית** | שלי בובריצקי • עדן בלכר |
| שחייה במים פתוחים **שחייה במים פתוחים** | מתן רודיטי |
| קשתות **קשתות** | איתי שני |
| רכיבה **רכיבה** | אשלי בונד • דניאל גולדשטיין-וולדמן • אלברטו משען • טדי ולוק |
| שיט **שיט** | נויה בר עם • שחר טיבי • יואב כהן • קטי ספיצ'קוב • שי קקון |